‘Sekspastoor’ en kie hoor dán oor appèlTimothy Omotoso en sy medebeskuldigdes in die hof. Foto: Raahil Sain /ANA Die verhoor van die sogenaamde “sekspastoor”, Timothy Omotoso, is Donderdag in die hooggeregshof in Port Elizabeth uitgestel hangende uitspraak oor twee aansoeke om verlof tot appèl. Regter Mandela Makaula sal Dinsdag uitspraak lewer oor die aansoek van verlof tot appèl om hom van die saak te onttrek sowel as sy weiering om die aanklagte teen Omotoso se medebeskuldigdes, Lusanda Sulani en Zukiswa Sitho, terug te trek. Die verdediging het reeds aangevoer dat hulle wil hê die saak moet in die appèlhof in Bloemfontein aangehoor word. Indien die aansoeke nie toegestaan word nie, beplan hulle om direk ŉ petisie by die appèlhof in te dien. Adv. Terry Price, vir die verdediging, het rakende die terugtrek van die aanklagte gesê ŉ ander hof kan moontlik tot ŉ ander beslissing kom. Hy het gesê die verdediging is daarop geregtig om sy verdediging voor te berei maar dat die klagstaat nie belangrike besonderhede, soos die tyd, datum en plek waar die misdade glo plaasgevind het, bevat nie. Betogers buite die hof. Foto: Raahil Sain/ANA Volgens Price is die aanklagte vaag en is die akte van beskuldiging een van die swakstes wat hy nog gesien het. Hy het bygevoeg dit is onmoontlik vir die beskuldigdes om behoorlik te pleit en voor te berei weens die vaagheid van die aanklagtes. Rakende Makaula se weiering om hom aan die saak te onttrek, het Price herhaal dat Makaula hom moet onttrek weens sy uitlatings aan die staatsgetuie Cheryl Zondi. Makaula het vroeër gesê die aansoek is sonder meriete. Die Nigeriese pastoor staan tereg op 63 hoofaanklagte en 34 alternatiewe aanklagte van onder meer mensehandel, verkragting, seksuele aanranding, rampokkery en sameswering met ŉ ander persoon om ŉ seksuele misdaad te pleeg. Sulani en Sitho word daarvan beskuldig dat hulle landwyd meisies gewerf het vir doeleindes van seksuele uitbuiting. Die 58-jarige televangelis het na bewering meer as 30 meisies en vroue van verskeie takke van sy kerk na ŉ huis in Umhlanga in KwaZulu-Natal laat kom waar hy hulle glo seksueel uitgebuit het.